Je Symons de Jenvile, sires de Jay, fais savoir à touz ces qui ces lettres verront et orront que, cum Jehans, cuens de Bourgoigne et sires de Salins, ot loé et outroié le mariage que Estenes, cuens de Bourgoigne et sires de Salins, ses peres, dona à Beatrix, dame de Mernay, ma mere, et à son mari Symon, signour de Jenvile, seneschauz de Champaigne, mon pere, douquel mariage Symons, sire de Jenvile devantdit, mes peres, tient de Jeham, conte de Bourgoigne, signour de Salins, Mernay le chastel, je Symons de Genvile, sires de Jaiz, par le loux et par la requeste la dame de Mernay, ma mere, et par le loux mes freres Jehans, signour de Jenvile, senechaz de Campaigne, et Joffroy de Jenvile, signor de Vauquelour, ay repris Mernay le chastel de Jehan, conte de Bourgoigne et signour de Salins, mon oncle, et en suis devenus ses hons devant touz hommes desay la Jouz et auximent delà Jou, sauz l’omaige mons. Perron de Savoie. En tesmoignaige de ceste chose, je Biautrix, dame de Mernay, et je Symons de Jenvile, sires de Gaiz, avons fait seeller ces lettres de nouz seaux, lesquex furent faites en l’an de l’incarnation Nostre Signour mil CC LV anz, ou mois de decembre.